পুরী, মাহেশের পরে মহিষাদলের রথের ঐতিহ্য চলে আসছে বহুদিন ধরে। ২৪১ বছরের রথ মহিষাদল রাজবংশের পৃষ্ঠপোষকতায় আজও তার ঐতিহ্য বহন করে চলেছে। মহিষাদল রাজ পরিবারের আদি পুরুষ জনার্দন উপাধ্যায়ের উত্তরসূরীদের মধ্যে ১৭৩৮ সালে যুবরাজ আনন্দলাল উপাধ্যায় রাজা হন। দীর্ঘ ৩১ বছর রাজত্ব করার পর ১৭৬৯ সালে তিনি মারা যান।
তারপরেই রাজা আনন্দলালের সহধর্মিণী রানি জানকী রাজত্বভার গ্রহণ করেন। তিনি অত্যন্ত ধর্মপরায়ণা ছিলেন। ১৭৭৬ সালে রানি জানকীই এই রথযাত্রা শুরু করেন। প্রথমে এই রথ ছিল ১৭ চূড়ার ও চাকার উচ্চতা ছিল ছয় ফুট করে। নানা কারণে পরবর্তী সময়ে তা হয় তেরো চূড়ার। ২৪১ বছর আগে রথ তৈরিতে খরচ হয়েছিল ৬৪ হাজার টাকা। ধীরে ধীরে রথ ভগ্নপ্রায় হতে থাকে।
২০১৭ রথটি নতুন রূপে তৈরি করা হয়। আগের ঐতিহ্যকে বজায় রেখে খরচ হয়েছে প্রায় ২৮ লক্ষ টাকা। এই রথকে ঘিরে প্রায় এক মাস ধরে মেলা চলে। আগে মহিষাদল রাজপরিবার-ই রথ চালাতো। এখন মহিষাদল পঞ্চায়েত সমিতি ও রাজপরিবার যৌথ উদ্যোগে রথ চালানো হয়। ২৪১ বছরের ঐতিহ্যবাহী মহিষাদলের রথের মেলায় কয়েক হাজার মানুষের ভিড় হয়।

এই বিষয়ে অন্যান্য খবর

মাহেশের রথ চেপে জগন্নাথ গেলেন মাসির বাড়ি। দেখুন ভিডিও
রথ এবং মহারথীরা


তাই এবারে নিরাপত্তা ব্যবস্থা নিশ্ছিদ্র করতে বসানো হয়েছে সিসিটিভি ক্যামেরা। মহিষাদল রথ পরিচালন কমিটির অন্যতম সদস্য তথা মহিষাদল পঞ্চায়েত সমিতির সহ সভাপতি তিলক চক্রবর্তী জানান, ‘‘প্রতি বছর মহিষাদলের রথে হাজার হাজার মানুষ আসেন। ভিড় সামাল দিতে প্রশাসন ও সেচ্ছাসেবকদের হিমসিম খেতে হয়। সেই দিকে লক্ষ্য রেখেই নজরদারি কড়া করতে মেলার প্রবেশ পথে ১০-১২ টি সি সি টিভি বসানোর সিদ্ধান্ত নিয়েছে মেলা কমিটি।’’
রথের মেলাকে আরো আকর্ষণীয় করে তুলতে গ্রামীণ শিল্পকর্ম ও লুপ্তপ্রায় হস্তশিল্পের আলাদা প্যাভেলিয়ন করার সিদ্ধান্ত নিয়েছে পঞ্চায়েত সমিতি। এক সময় এই মেলায় মেদিনীপুর ও হাওড়া জেলার বিভিন্ন হস্তশিল্পের সম্ভার নিয়ে আসতেন শিল্পীরা। সরকারি ভাবে উদ্যোগ নেওয়া হয়েছে এবারে তাঁদের জন্যও। তাঁদের জন্য বন্দোবস্ত করা হচ্ছে আলাদা প্যাভেলিয়নের।